<classify> KIASI cha sukari kilichopo nchini, kinatosheleza kwa miezi mitatu, ukiachilia mbali uwepo wa uzalishaji unaoendelea nchini. Akitoa taarifa ya hali ya sukari nchini bungeni Dodoma jana, Waziri wa Viwanda, Biashara na Uwekezaji, Charles Mwijage alisema sukari hiyo iliyopo nchini inatosheleza mahitaji. Mwijage alisema mahitaji ya sukari nchini ni tani 670,000 kati yake tani 515,000 ni za matumizi ya kawaida na tani 155, 000 ni sukari ya viwandani.Alisema uzalishaji wa sukari katika viwanda vitano nchini katika kipindi cha mwaka 201819, ni tani 353,651 za matumizi ya kawaida na hakuna kiwanda kinachozalisha sukari ya matumizi ya viwandani. Nakisi ya sukari nchini ni tani 316,349, zikiwemo tani 161,349 za matumizi ya kawaida na tani 155,000 za matumizi ya viwandani ili kuangiza nje ya nchi, alisema Mwijage.Alisema viwanda vitano vilivyopo nchini, vinaendelea na uzalishaji tangu Mei na Juni, mwaka huu ambavyo ni Kilombero, Manyara, Kagera, TPC na Mtibwa. Alisema viwanda hivyo vimezalisha tani 119, 671.19 sawa na asilimia 33.84 ya malengo ya uzalishaji. Kuhusu sukari iliyoagizwa kutoka nje kwa ajili ya uzalishaji viwandani, alisema tani 5,954 ziliagizwa na kiwanda cha Kilombero, TPC iliagiza tani 15,026, Kagera tani 3,070 na Mtibwa tani 13,069.Alisema tathamini iliyofanyika katika kipindi cha miezi sita tangu Machi hadi Agosti kuhusu upatikanaji wa sukari nchini, inaonesha kwamba bidhaa hiyo inapatikana bila matatizo katika maeneo yote nchini. Alisema wastani wa bei ya viwanda hivyo ni kati ya Sh 1,746 na Sh 2160, na mauzo ya reja reja kwa mwezi Mei ya juu ilikuwa ni Sh 2,900 katika mkoa wa Kigoma na ya chini ilikuwa mwezi Agosti, ambapo iliuzwa Sh 2,300 katika mkoa wa Morogoro. Bei hizo zimeendelea kupungua mara baada ya kuanza uzalisha mwezi Mei.  <topic>: kitaifa 